## Rješenje Hrvatske agencije za poštu i elektroničke komunikacije klasa: 344-01/09-01/77 od 19. lipnja 2009.

### NN 102/2009 (26.8.2009.), Rješenje Hrvatske agencije za poštu i elektroničke komunikacije klasa: 344-01/09-01/77 od 19. lipnja 2009.

AGENCIJA ZA ELEKTRONIČKE MEDIJE

2654

Na temelju članka 12. stavka 1. točke 8. i članka 125. st. 2. Zakona o elektroničkim komunikacijama (»Narodne novine« br. 73/08), na zahtjev trgovačkog društva Tele2 d.o.o., Zagreb, Ulica grada Vukovara 269d, u svrhu usklađenja uvjeta dodjele i uporabe radijskih frekvencija, Vijeće Hrvatske agencije za poštu i elektroničke komunikacije je na sjednici održanoj 19. lipnja 2009. godine donijelo

RJEŠENJE

1. Trgovačkom društvu Tele2 d.o.o., Zagreb, Ulica grada Vukovara 269/d, u svrhu usklađenja uvjeta dodjele i uporabe radiofrekvencijskog spektra sa Zakonom o elektroničkim komunikacijama i podzakonskim propisima, izdaje se dozvola za uporabu radiofrekvencijskog spektra u frekvencijskim područjima 880-915/925-960 MHz i 1710-1785/1805-1880 MHz, te u 1920-1980/2110-2170 MHz i 1900-1920 MHz, 2010-2025 MHz.

2. Dozvole za uporabu radijskih frekvencija, broj: RF – 3/04 i RF – 3/08 izdane trgovačkom društvu iz točke 1. ovog rješenja sukladno odredbama Zakona o telekomunikacijama (»Narodne novine« br. 122/03, 158/03, 60/04 i 70/05), prestaju važiti danom izdavanja dozvole iz točke 1. ovog rješenja.

3. Dozvolom iz točke 1. ovog rješenja propisuju se uvjeti dodjele i uporabe radiofrekvencijskog spektra iz točke 1. ovog rješenja.

4. Ovo rješenje objavit će se u »Narodnim novinama«.

Obrazloženje

Trgovačkom društvu Tele2 d.o.o., Zagreb, Ulica grada Vukovara 269D dodijeljena je 22. prosinca 2004. g. koncesija za frekvencije za obavljanje javnih telekomunikacijskih usluga uz uporabu radiofrekvencijskog spektra u sustavu pokretne mreže druge generacije GSM/DCS-1800 i treće generacije (UMTS) za područje Republike Hrvatske (državna razina), o čemu je 1. veljače 2005. g. sklopljen Ugovor o koncesiji za frekvencije za obavljanje javnih telekomunikacijskih usluga uz uporabu radiofrekvencijskog spektra u sustavu pokretne mreže druge generacije GSM/DCS-1800 i treće generacije (UMTS). U skladu s člankom 85. Zakona o telekomunikacijama (»Narodne novine« br. 122/03, 158/03, 60/04), trgovačkom društvu Tele2 d.o.o. izdana je dozvola za uporabu radijskih frekvencija br.: RF – 3/04 na rok od dvadeset godina, odnosno na vrijeme trajanja koncesije.

Nadalje, odlukom Vijeća Hrvatske agencije za telekomunikacije od 22. studenoga 2007. g. trgovačkom društvu Tele2 d.o.o. dodijeljen je dodatni frekvencijski pojas u sustavu pokretne mreže druge generacije GSM na razdoblje trajanja postojeće koncesije, o čemu je 21. ožujka 2008.g. sklopljen Dodatak ugovoru o koncesiji za frekvencije za obavljanje javnih telekomunikacijskih usluga uz uporabu radiofrekvencijskog spektra u sustavu pokretne mreže druge generacije GSM/DCS-1800 i treće generacije (UMTS).

Prethodno navedeni ugovor i dodatak ugovoru o koncesiji prestali su važiti danom izdavanja potvrde Hrvatske agencije za poštu i elektroničke komunikacije (u daljnjem tekstu: HAKOM) iz članka 32. stavka 5. ZEK-a, dok su dozvole za uporabu radiofrekvencijskog spektra koje su izdane sukladno propisima koji su važili do stupanja na snagu ZEK-a, sukladno članku 125. stavku 1. ZEK-a ostale na snazi, kako je određeno rješenjem Vijeća Hrvatske agencije za poštu i elektroničke komunikacije (u daljnjem tekstu: Vijeće HAKOM) od 3. ožujka 2009. g. (klasa: UP/I-344-01/09-01/865, urbroj: 376-09-14-01).

HAKOM je 1. travnja 2009. g. zaprimio zahtjev trgovačkog društva Tele2 d.o.o. na temelju članka 125. stavka 2. ZEK-a za usklađivanjem uvjeta dodjele i uporabe radiofrekvencijskih frekvencija utvrđenih u prethodno navedenim dozvolama sa ZEK-om na način da se izda nova tehnološki neutralna dozvola za uporabu radiofrekvencijskog spektra a u skladu s Pravilnikom o namjeni radiofrekvencijskog spektra (»Narodne novine« br. 136/08) te uvjetima navedenim u rješenju.

Sukladno članku 125. st. 1. propisano je da dozvole za uporabu radiofrekvencijskog spektra, izdane prema propisima koji su važili do stupanja na snagu ZEK-a, važe do isteka roka na koji su izdane, a radijske postaje ili radijske frekvencije mogu se upotrebljavati do isteka navedenog roka, uz uvjete utvrđene u tim dozvolama koji nisu u suprotnosti s odredbama ZEK-a. Stavkom 2. istog članka propisano je da će HAKOM po službenoj dužnosti ili na zahtjev nositelja dozvola iz stavka 1. navedenog članka, uskladiti uvjete dodjele i uporabe radijskih frekvencija, utvrđene u dozvolama iz stavka 1. navedenog članka, te prema potrebi izdati nove dozvole za uporabu radiofrekvencijskog spektra u skladu s odredbama ZEK-a.

Pravilnikom o namjeni radiofrekvencijskog spektra (»Narodne novine« br. 136/08) u radiofrekvencijskom spektru koji je trgovačkom društvu Tele2 d.o.o. dodijeljen prethodno navedenim dozvolama, omogućena je uporaba IMT i GSM tehnologija. Također, novi plan dodjele koji je na snazi u vrijeme donošenja ovog rješenja, određuje da se u frekvencijskim pojasevima 880-915/925-960 MHz i 1710-1785/1805-1880 MHz mogu upotrebljavati GSM i UMTS tehnologije, dok su dozvole za uporabu radijskih frekvencija, broj: RF – 3/04 i RF – 3/08 koje su bile izdane trgovačkom društvu Tele2 d.o.o. sukladno prethodno važećim propisima, omogućavale uporabu samo GSM tehnologije u tim frekvencijskim područjima. Stoga je Vijeće HAKOM-a ocijenilo da je zahtjev trgovačkog društva Tele2 d.o.o. osnovan, te da mu se u svrhu usklađenja uvjeta dodjele i uporabe radijskih frekvencija s odredbama ZEK-a, a temeljem članka 125. st. 2. ZEK-a, može izdati nova dozvola za uporabu dodijeljenog radiofrekvencijskog spektra na način da će ista omogućiti uporabu postojećeg radiofrekvencijskog spektra za tehnologije određene u planu dodjele. Dozvolom će biti propisani usklađeni uvjeti dodjele i uporabe radiofrekvencijskog spektra. Na temelju članka 14. st. 4. ZEK-a ova odluka će se objaviti u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ovog rješenja ne može se izjaviti žalba ali se može pokrenuti upravni spor pred Upravnim sudom Republike Hrvatske u roku od 30 dana od dostave ovog rješenja.

Klasa: 344-04/09-01/77

Urbroj: 376-09-14-2

Zagreb, 19. lipnja 2009.

Predsjednik Vijeća
Gašper Gaćina, dipl. ing. el., v. r.

Rješenje, NN 102/2009-2654